Document ID: /roh_data/filtered/fineweb-2-filterrobots_roh.jsonl.gz/10711

In cuntrast enorm che l'artista sursilvana Yvonne Gienal e l'artist mexican Alejandro Garcia Contreras han empruvà da purtar ensemen en in'exposiziun.
L'exposiziun cuzza anc fin la fin da november e porscha sper las ovras dals dus artists er anc in vast program d'occurenzas: P. ex. ina saira da chanzuns per ils morts, tant rumantschas sco mexicanas. Ubain la pussaivladad da festivar costumà il «Dia de los Muertos». U lura er ina discussiun cun ils artist davart la dumonda tge che vegn suenter la mort.
Uschia commemoreschan ils Mexicans
Tenor l'artist mexican datti dus elements centrals da lur festa per ils morts:
- l'altar en tuttas colurs cun tut quellas chaussas ch'il defunct u la defuncta aveva gugent
- la festa per e cun ils morts nua ch'i vegn sautà, chantà ed er baterlà enturn il santeri e las fossas, en legria cun e per quels e quellas che n'èn betg pli.
Finamira da tut ils rituals mexicans enturn il «Dia de los muertos» saja da tegnair preschent, en buna memoria ils defuncts, uschia Alejandro Garcia Contreras. E gist betg emblidar u prender cumià dals morts. Per el è in fitg impurtant element er la legria tar tut quai, ch'ils Mexicans e las Mexicanas èn cuntentAs e legrAs er durant festivar cun e per ils morts.
Las festas en il Mexico cuzzan per part in'entira emna. Però er els enconuschan ina differenza tranter il prim ed ils dus da november, sco nus tranter Numnasontga ed il Di da las olmas. Tar els saja l'emprim di deditgà a parents che sajan morts en giuvens onns ed il segund als creschids. Dapli infurmaziuns:
RR actualitad 07:00